Talentane

Mange av dei orda me brukar i vår daglege tale er henta frå Bibelen. Eitt av desse orda er «talent», og med det meiner me vanlegvis ein person som i framtida kan koma til å gjera det godt innan ein idrett eller ein kunstart.

Men i antikken var ein talent ei vekt og verdieining. Ein talent tilsvara 26 kg, og ofte vart store verdiar konvertert til så eller så mange talentar i sølv eller gull.

Etter dagens prisar hadde t.d. ein talent gull ein verdi på 14 716 000 kroner, ein svimlande sum for dei fleste av oss.

Då Jesus fortalde likninga om talentane, må me forstå at både den som fekk 1 og den som fekk 5 talentar å forvalta, fekk ansvaret for ein enorm pengesum, og dei visste godt at dei ein dag då Herren deira skulle halda rekneskap, måtte stå til ansvar for korleis dei hadde investert pengane.

Det kristne evangeliet er den største av alle verdiar på kloden vår. Bodskapen om at me menneske kan bli tilgjevne av Gud ved å tru på Sonen hans, er ein enorm ressurs som løyser ut dei største goder: evig liv, barnekår hos Gud og Den Heilage Ande som nærverande ven og kraftkjelde.

Den kristne bodskapen er for alle menneske. Alle har ein gudgjeven rett til å få høyra om Jesus Kristus slik at dei kan ta imot han og bli borgarar av himmelriket.

Komande søndag er det Jesu likning om talentane som er tema for forkynninga land og strand i Noreg. Hovudpoenget hans er at alle som tek imot evangeliet også blir forvaltarar av det same evangeliet, og at den som brukar tid og krefter på å dela det med andre vil erfara at det kastar av seg. Nokre kjem til tru. Det andre han vil ha sagt er at dei som ikkje tek seg bryet med å dela det med andre, sjølv vil tapa det og på rekneskapsdagen hamna utanfor Guds gode samanheng.

På søndag er du velkomen i Kristkyrkja for å høyra meir om dette viktige temaet.

Jens Thoresen

pastor